b'\n_START_ARTICLE_\nRachel Cusk\n_START_SECTION_\nLapsuus ja nuoruus\n_START_PARAGRAPH_\nRachel Cusk syntyi vuonna 1967 Kanadan Saskatoonissa, mihin h\xc3\xa4nen vanhempansa olivat muuttaneet Englannista. H\xc3\xa4nen katolinen \xc3\xa4itins\xc3\xa4 Carolyn oli kotoisin Hertfordshirest\xc3\xa4 ja h\xc3\xa4nen protestanttinen is\xc3\xa4ns\xc3\xa4 Peter Yorkshirest\xc3\xa4. Peter Cusk k\xc3\xa4\xc3\xa4ntyi katolisuuteen ennen avioliittoa. Rachel oli perheen toinen lapsi, ja h\xc3\xa4nell\xc3\xa4 on isosisko ja kaksi pikkuvelje\xc3\xa4._NEWLINE_Rachel oli viel\xc3\xa4 pieni, kun perhe muutti Los Angelesiin, ja koulunsa h\xc3\xa4n k\xc3\xa4vi loppuun Englannissa, mihin perhe muutti vuonna 1975. H\xc3\xa4n on kertonut my\xc3\xb6hemmin h\xc3\xa4nen lapsuutensa olleen onneton. Cuskin varhaisin lapsuusmuisto h\xc3\xa4nen itsens\xc3\xa4 mukaan on tunne siit\xc3\xa4, ettei ole hyv\xc3\xa4ksytty._NEWLINE_Cusk opiskeli englannin kielt\xc3\xa4 Oxfordin yliopiston New Collegessa, ja sen j\xc3\xa4lkeen h\xc3\xa4n on muuttanut usesti. Cusk on asunut Oxfordin j\xc3\xa4lkeen, Lontoossa, uudestaan Oxfordissa, Somersetissa, Bristol, Brightonissa, Italiassa, Tufnell Parkissa ja Stiffkeyss\xc3\xa4.\n_START_SECTION_\nUra kirjailijana\n_START_PARAGRAPH_\nCuskin ensimm\xc3\xa4inen teos on vuonna 1993 julkaistu Saving Agnes, joka palkittiin parhaan esikoisromaanin Whitbread-palkinnolla. Cusk k\xc3\xa4sitteli monissa varhaisissa romaaneissaan satiirin kautta kouluttautuneen keskiluokan pinnan alla tapahtunutta tarvetta tyydytt\xc3\xa4\xc3\xa4 kaipuunsa, intohimonsa ja tarpeensa. Cuskin toinen romaani oli The Temporary (1995) ja kolmas The Country Life (1997). Viimeksi mainitusta h\xc3\xa4n voitti Somerset Maugham -palkinnon. Se oli goottilaiseen romanssin parodia._NEWLINE_Cuskin nelj\xc3\xa4s teos oli vuonna 2001 ilmestynyt A Life\xe2\x80\x99s Work: On Becoming a Mother. Sen kirjoittamisen aikaan h\xc3\xa4n odotti toista lastansa, ja teoksessa h\xc3\xa4n kirjoittaa \xc3\xa4ityden nurjasta puolesta: synnytt\xc3\xa4misest\xc3\xa4, imett\xc3\xa4misest\xc3\xa4, koliikista ja unettomista \xc3\xb6ist\xc3\xa4. Teos sai hyvin ristiriitaisen vastaanoton, ja monet \xc3\xa4idit suorastaan vihasivat kirjaa. Jotkut \xc3\xa4idit jopa v\xc3\xa4ittiv\xc3\xa4t Cuskin vihaavan omaa lastansa, vaikka monet olivat my\xc3\xb6s onnellisia siit\xc3\xa4, ett\xc3\xa4 joku oli uskaltanut kirjoittaa \xc3\xa4itin\xc3\xa4 olemisen negativiisista tunteista. Vanhemmuuteen liittyy my\xc3\xb6s Cuskin novellikokoelma The Lucky Ones (2003), jossa on viisi narratiivia liittyv\xc3\xa4t kaikki l\xc3\xb6yh\xc3\xa4sti vanhemmuuteen liittyviin tunteisiin._NEWLINE_Cuskin seuraavat romaanit ovat In the Fold (2005), Arlington Park (2006) ja The Bradshaw Variations (2009). Viimeksi mainitun kanssa samana vuonna ilmestyi muistelmateos The Last Supper: A Summer in Italy. The Bradshaw Variations oli jossain m\xc3\xa4\xc3\xa4rin irtiotto aiemmista teoksista, jotka olivat huomattavasti tylympi\xc3\xa4. Se oli humaanimpi n\xc3\xa4k\xc3\xb6kulma perhe-el\xc3\xa4m\xc3\xa4\xc3\xa4n ja avioel\xc3\xa4m\xc3\xa4n tylsyyteen. Cuskilta ilmestyi vuonna 2012 teos Aftermath: On Marriage and Separation. Se k\xc3\xa4sitteli h\xc3\xa4nen kymmenen vuotta kest\xc3\xa4neen avioliittonsa loppumista. Cusk oli t\xc3\xa4ss\xc3\xa4kin muistelmassaan hyvin rehellinen omista tunteistaa, kun h\xc3\xa4n kirjoitti muun muassa asemastaan perheen p\xc3\xa4\xc3\xa4el\xc3\xa4tt\xc3\xa4j\xc3\xa4n\xc3\xa4. H\xc3\xa4n ei sensoroinut omia tuntemuksiaan. Reaktio teokseen oli j\xc3\xa4lleen ristiriitainen, ja Cusk on kertonut, ett\xc3\xa4 keskustelu kirjasta aiheutti sen, ett\xc3\xa4 kirjan ja oman el\xc3\xa4m\xc3\xa4n v\xc3\xa4linen raja hajosi._NEWLINE_Cusk on kutsunut Aftermathia taiteelliseksi lopuksi. H\xc3\xa4n ei pystynyt l\xc3\xa4hes kolmeen vuoteen kirjoittamaan eik\xc3\xa4 lukemaan mit\xc3\xa4\xc3\xa4n. Fiktio tuntui h\xc3\xa4nest\xc3\xa4 ep\xc3\xa4aidolta ja kiusalliselta. Cusk koki, ett\xc3\xa4 Aftermathin j\xc3\xa4lkeen h\xc3\xa4n joutui j\xc3\xa4tt\xc3\xa4m\xc3\xa4\xc3\xa4n omael\xc3\xa4m\xc3\xa4kerrallisen tyylin ja pyrkim\xc3\xa4\xc3\xa4n kertojan h\xc3\xa4vitt\xc3\xa4miseen. Cuskin projektista, jossa h\xc3\xa4n on yritt\xc3\xa4nyt kehitt\xc3\xa4\xc3\xa4 uutta kerrontatapaa, syntyi romaanitrilogia. Sarjan ensimm\xc3\xa4inen osa \xc3\x84\xc3\xa4riviivat ilmestyi vuonna 2014 ja toinen osa Siirtym\xc3\xa4 vuonna 2016. \xc3\x84\xc3\xa4riviivat oli vuonna 2015 Kanadassa ehdolla Giller-palkintoon.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nCuskin puoliso on valokuvaaja  Adrian Clarke, ja heill\xc3\xa4 on kolme tyt\xc3\xa4rt\xc3\xa4, joista yksi on Clarken edellisest\xc3\xa4 avioliitosta.'